b'\n_START_ARTICLE_\nBMP-2\n_START_SECTION_\n\xc4\xaegulos vietos\n_START_PARAGRAPH_\nVairuotojas s\xc4\x97di priekyje kair\xc4\x97je, o variklio skyrius yra priekyje de\xc5\xa1in\xc4\x97je. Vairuotojo liukas yra vir\xc5\xa1 jo galvos, liuke yra trys dieniniai periskopai TNPO-170A. Centrinis TNPO-170A periskopas gali b\xc5\xabti pakeistas \xc4\xaf TNPO-350B (i\xc5\xa1silaipinimo operacijoms) ar \xc4\xaf TVNE-1PA (veiksmams nakt\xc4\xaf)._NEWLINE__NEWLINE_Tiesiai u\xc5\xbe vairuotojo s\xc4\x97di p\xc4\x97stininkas, kuris turi savo ambraz\xc5\xabr\xc4\x85 ir steb\xc4\x97jimo \xc4\xaftais\xc4\x85. Ma\xc5\xa1inoje naudojami TNPO-170A periskopai yra elektra \xc5\xa1ildomi._NEWLINE_Ma\xc5\xa1inos centre yra suvirintas plieninis bok\xc5\xa1telis su vado ir taikytojo vietomis, abu turi savo liukus. Vadas s\xc4\x97di de\xc5\xa1in\xc4\x97je, turi 3 dieninius periskopus, o 1PZ-3 dieninis prietaisas skirtas oro steb\xc4\x97jimui (didina 1\xc3\x97, 2\xc3\x97 ir 4\xc3\x97) OU-3GA2 infraraudon\xc4\x85j\xc4\xaf pro\xc5\xbeektori\xc5\xb3, TNP-165A taikinio rodikl\xc4\xaf, binokulin\xc4\xaf TKN-3B taikikl\xc4\xaf su \xc3\x974,75 dieniniu didinimu ir \xc3\x974 naktiniu didinimu._NEWLINE__NEWLINE_Taikytojas s\xc4\x97di kair\xc4\x97je, turi ma\xc5\xbeesn\xc4\xaf sta\xc4\x8diakamp\xc4\xaf liuk\xc4\x85 su trimis dieniniais priekin ir kair\xc4\x97n nukreiptais persikopais ir su atgal nukreiptu dieniniu periskopu. Taikytojas turi binokulin\xc4\xaf BPK-1-42 taikikl\xc4\xaf, kurio veikimo nuotolis m\xc4\x97nulio ar \xc5\xbevaig\xc5\xbed\xc5\xbei\xc5\xb3 \xc5\xa1viesoje yra 650\xc2\xa0m arba 350\xc2\xa0m naudojant IR pro\xc5\xbeektori\xc5\xb3. Jis taip pat turi TNPT-1 taikinio rodikl\xc4\xaf. IR FG-126 pro\xc5\xbeektorius yra suporintas su 30\xc2\xa0mm patranka.\n_START_SECTION_\nGinklai\n_START_PARAGRAPH_\nPagrindin\xc4\x97 ginkluot\xc4\x97 yra stabilizuota 30\xc2\xa0mm automatin\xc4\x97 patranka 2A42 su dvejopu \xc5\xa1audmen\xc5\xb3 tiekimu (galima pasirinkti 3UBR6 \xc5\xa1arvamu\xc5\xa1ius ar 3UOR6 (arba 3UOF8) fugasinius \xc5\xa1ovinius). Automatin\xc4\x97 patranka turi perjungiam\xc4\x85 \xc5\xa1audymo spart\xc4\x85\xc2\xa0\xe2\x80\x93 l\xc4\x97t\xc4\x85 (200\xe2\x80\x93300 \xc5\xa1\xc5\xabv./min.) ar spar\xc4\x8di\xc4\x85 (550 \xc5\xa1\xc5\xabv./min.). Stabilizatorius u\xc5\xbetikrina gan\xc4\x97tin\xc4\x85 taiklum\xc4\x85 va\xc5\xbeiuojant iki 35 km/val. grei\xc4\x8diu._NEWLINE__NEWLINE_\xc5\xa0arvamu\xc5\xa1iai sviediniai i\xc5\xa1 1500\xc2\xa0m pramu\xc5\xa1a 15\xc2\xa0mm \xc5\xa1arv\xc4\x85 60\xc2\xb0 kampu, o naujas sviedinys su volframo \xc5\xa1erdimi\xc2\xa0\xe2\x80\x93 25\xc2\xa0mm tomis pa\xc4\x8diomis s\xc4\x85lygomis._NEWLINE__NEWLINE_Koviniame komplekte b\xc5\xabna 160 \xc5\xa1arvamu\xc5\xa1i\xc5\xb3 ir 340 fugasini\xc5\xb3 \xc5\xa1ovini\xc5\xb3. \xc5\xa0audmenys b\xc5\xabna dviejuose pad\xc4\x97kluose bok\xc5\xa1telio gale, ant grind\xc5\xb3. Patranka \xc5\xa1audyti gali tiek taikytojas, tiek vadas._NEWLINE_Vado 1PZ-3 taikiklis skirtas oro gynybai, gali b\xc5\xabti pakeltas 74\xc2\xb0 kampu, tod\xc4\x97l galima efektyviai naudoti 30\xc2\xa0mm patrank\xc4\x85 prie\xc5\xa1 sraigtasparnius ir l\xc4\x97tai skrendan\xc4\x8dius l\xc4\x97ktuvus. Variklis bok\xc5\xa1tel\xc4\xaf 360\xc2\xb0 kampu apsuka per 10,28 s, pakelia patrank\xc4\x85 auk\xc5\xa1tyn 74\xc2\xb0 per 12,33 s. Patranka paprastai naudojama l\xc4\x97t\xc4\x85ja sparta, kadangi \xc5\xa1audant spar\xc4\x8diai v\xc4\x97dinimo sistema nesp\xc4\x97ja i\xc5\xa1siurbti i\xc5\xa1 vidaus parako duj\xc5\xb3._NEWLINE__NEWLINE_30\xc2\xa0mm patrankos \xc5\xa1audymo efektyvus nuotolis yra 1500\xc2\xa0m prie\xc5\xa1 \xc5\xa1arvus, 2500\xc2\xa0m prie\xc5\xa1 kitus ant\xc5\xbeeminius taikinius, 3000\xc2\xa0m prie\xc5\xa1 oro taikinius._NEWLINE_Su patranka suporintas 7,62\xc2\xa0mm PKT kulkosvaidis yra kairiau patrankos, turi 2000 \xc5\xa1ovini\xc5\xb3. Ant bok\xc5\xa1telio stogo yra PTVR leistuvas. Rusijos armijos BMP-2 naudoja AT-5 Spandrel PTVR, o eksportiniuose variantuose\xc2\xa0\xe2\x80\x93 AT-4 Spigot raketas. Leistuvas gali b\xc5\xabti nuimtas nuo bok\xc5\xa1telio ir naudojamas kaip kilnojamas prie\xc5\xa1tankini\xc5\xb3 raket\xc5\xb3 leistuvas.\n_START_SECTION_\nDesanto skyrius\n_START_PARAGRAPH_\nU\xc5\xbe bok\xc5\xa1telio yra desanto skyrius, kuriame telpa 6 kariai (septintasis s\xc4\x97di u\xc5\xbe vairuotojo). Kariai s\xc4\x97di nugaromis \xc4\xaf i\xc5\xa1ilgin\xc4\x99 ma\xc5\xa1inos a\xc5\xa1\xc4\xaf. Prie\xc5\xa1 kiekvien\xc4\x85 kario viet\xc4\x85 yra ambraz\xc5\xabra su periskopu (viso 6). \xc4\xae skyri\xc5\xb3 \xc4\xaflipama pro dvejas galines duris. Dur\xc5\xb3 viduje yra degal\xc5\xb3 bakai, durys turi periskopus. Kairiosios durys turi ambraz\xc5\xabr\xc4\x85._NEWLINE_Desantiniame skyriuje paprastai ve\xc5\xbeiojamas zenitini\xc5\xb3 raket\xc5\xb3 leistuvas su dviem raketomis ir RPG granatsvaidis su 5 \xc5\xa1oviniais._NEWLINE_\xc5\xa0arvuotis turi vidinio sl\xc4\x97gio didinimo sistem\xc4\x85, apsaugan\xc4\x8di\xc4\x85 nuo radiacin\xc4\x97s, chemin\xc4\x97s ir biologin\xc4\x97s tar\xc5\xa1os, gesinimo sistem\xc4\x85.\n_START_SECTION_\n\xc5\xa0arvai\n_START_PARAGRAPH_\nBMP-2 \xc5\xa1arvai pana\xc5\xa1\xc5\xabs \xc4\xaf BMP-1 \xc5\xa1arvus. Priekiniai ir bort\xc5\xb3 \xc5\xa1arvai nebeapsaugo nuo naujausi\xc5\xb3 .50 kalibro \xc5\xa1arvamu\xc5\xa1i\xc5\xb3 \xc5\xa1ovini\xc5\xb3 (SLAP, Sabotted light anti-armour projectile), nuo \xc5\xa1arvuo\xc4\x8di\xc5\xb3 automatini\xc5\xb3 patrank\xc5\xb3. Galin\xc4\x97s durys turi bakus su dyzelinu, tod\xc4\x97l jautrios padegamosioms didelio kalibro kulkoms. Kautyn\xc4\x97se \xc5\xa1ie bakai atjungiami nuo pagrindin\xc4\x97s degal\xc5\xb3 sistemos.'